b'\n_START_ARTICLE_\nJussi V\xc3\xa4is\xc3\xa4l\xc3\xa4\n_START_PARAGRAPH_\nJussi Ilmari V\xc3\xa4is\xc3\xa4l\xc3\xa4 (s. 2. maaliskuuta 1935 Turku) on suomalainen matemaatikko ja professori emeritus. H\xc3\xa4n toimi Helsingin yliopiston matematiikan professorina 1967\xe2\x80\x931999.\n_START_SECTION_\nNuoruus ja uran alku\n_START_PARAGRAPH_\nJussi V\xc3\xa4is\xc3\xa4l\xc3\xa4 syntyi Turussa. H\xc3\xa4nen vanhempansa olivat professori Kalle V\xc3\xa4is\xc3\xa4l\xc3\xa4 ja Eeva Lyydia Kukkola. Kirjoitettuaan 1952 ylioppilaaksi V\xc3\xa4is\xc3\xa4l\xc3\xa4 aloitti matematiikan opinnot Helsingin yliopistossa, josta valmistui kandidaatiksi 1956 sek\xc3\xa4 filosofian lisensiaatiksi ja tohtoriksi 1959.\n_START_SECTION_\nAkateeminen ura\n_START_PARAGRAPH_\nValmistumisensa j\xc3\xa4lkeen V\xc3\xa4is\xc3\xa4l\xc3\xa4 toimi aluksi Teknillisess\xc3\xa4 korkeakoulussa matematiikan assistenttina 1959\xe2\x80\x931962. Sen j\xc3\xa4lkeen h\xc3\xa4n ty\xc3\xb6skenteli 1963\xe2\x80\x931966 valtion luonnontieteellisen toimikunnan nuorempana tutkijana._NEWLINE_P\xc3\xa4\xc3\xa4asiallisen el\xc3\xa4m\xc3\xa4nty\xc3\xb6ns\xc3\xa4 V\xc3\xa4is\xc3\xa4l\xc3\xa4 teki Helsingin yliopistossa. H\xc3\xa4n toimi siell\xc3\xa4 ylim\xc3\xa4\xc3\xa4r\xc3\xa4isen\xc3\xa4 matematiikan professorina 1967\xe2\x80\x931977 ja sitten vakinaisena professorina 1977\xe2\x80\x931999. H\xc3\xa4n on toiminut Helsingin yliopistossa my\xc3\xb6s matematiikan dosenttina 1961\xe2\x80\x9367 ja uudelleen viel\xc3\xa4 professorikautensa j\xc3\xa4lkeen 1999\xe2\x80\x932000.\n_START_SECTION_\nTutkimusura\n_START_PARAGRAPH_\nProfessori V\xc3\xa4is\xc3\xa4l\xc3\xa4n tutkimusty\xc3\xb6 on keskittynyt funktioteorian alaan liittyviin kysymyksiin. H\xc3\xa4n on tehnyt tutkimusta mm. kvasikonformikuvausten teoriasta. Se on pitk\xc3\xa4\xc3\xa4n ollut er\xc3\xa4s matematiikan merkitt\xc3\xa4v\xc3\xa4 tutkimusalue Suomessa. V\xc3\xa4is\xc3\xa4l\xc3\xa4n oppilaista Raimo N\xc3\xa4kki v\xc3\xa4itteli tohtoriksi kvasikonformikuvauksista._NEWLINE_V\xc3\xa4is\xc3\xa4l\xc3\xa4 on uransa aikana julkaissut useita matemaattisia tutkimuksia. Tieteellisten julkaisujen lis\xc3\xa4ksi h\xc3\xa4n on kirjoittanut kaksi suomenkielist\xc3\xa4 topologian teosta Topologia I ja Topologia II.\n_START_SECTION_\nSaavutuksia ja tunnustuksia\n_START_PARAGRAPH_\nV\xc3\xa4is\xc3\xa4l\xc3\xa4 on ollut Suomalaisen tiedeakatemian j\xc3\xa4sen vuodesta 1971 l\xc3\xa4htien. Sotilasarvoltaan h\xc3\xa4n on v\xc3\xa4nrikki.\n_START_SECTION_\nPerhe\n_START_PARAGRAPH_\nV\xc3\xa4is\xc3\xa4l\xc3\xa4 solmi 1959 avioliiton Aila Kaarina Rauvan kanssa. Heill\xc3\xa4 on kaksi lasta.'